“Toliko laži, podbadanja i nemorala u jednom danu nisam doživjela u čitavom svom životu.” Poručila je to jučer za Hinu nezavisna saborska zastupnica Gordana Rusak i tako demantirala tvrdnje da je Hrvatskoj stranci umirovljenika (HSU) nudila prelazak u njihov klub zastupnika za što je, prema pisanju medija, postavila i niz uvjeta.

Fond za projekte

Rusak, koja je napustila HRID Drage Prgometa i od ponedjeljka je članica Kluba HSLS-a, svoje je zahtjeve, kako doznajemo u HSU-u, poslala mailom 12. siječnja na adresu tajnice saborskog Kluba HSU-a, a Večernji list u posjedu je tog maila. Prema mailu, Rusak je tražila zaposlenje suradnice Sanele Dropulić, i to na plaću od 10 tisuća kuna, te izdvajanje novca u zaseban fond u istom iznosu za znanstvene projekte, a poslan je sa službene mail-adrese Gordane Rusak kojom se koristi kao redovna profesorica na Prirodoslovno-matematičkom fakultetu. Od glasnogovornika HSU-a Jurice Galešića doznajemo i da je Rusak prije nego što je poslala mail razgovarala s predsjednikom HSU-a Silvanom Hreljom kojemu je i kazala da će mu poslati svoje zahtjeve za prelazak u klub.

– Kada sam vidio što traži, nazvao sam je i objasnio joj da zahtjevi nisu realni. Nove ljude mogu zaposliti novi klubovi, postojeći ne, a da ja nemam namjeru nikoga otpustiti. Iz razgovora mi se činilo da je objašnjenje prihvatila. Više se nismo čuli – kaže Hrelja.

Kršenje radničkih prava

Zanimljivo je i da je suradnica čije je zaposlenje Rusak tražila postala nova glasnogovornica HSLS-a čijem se klubu u Saboru Rusak pridružila.

– Angažirana sam u HSLS-u prije maila kao profesionalac i PR potpora – poručila je pak Dropulić.

Predsjednica Transparency Internationala Hrvatska Davorka Budimir tvrdi da bi i DORH i USKOK trebali provjeriti ovakve navode.

– Pokaže li se da je zastupnica doista slala takav mail, moraju djelovati kako se takvo ponašanje ne bi ponovilo i u budućnosti. Osim toga, ako je takav mail doista slala s maila svog poslodavca, tada je prekršila i radnička prava – kaže Budimir. Zastupnici, dodaje, nisu izabrani da trguju svojom pozicijom, nego da zastupaju narod.

– Posjetila bih na slučaj Sabo. Odležao je zatvorsku kaznu zbog takvog ponašanja - zaključila je Budimir.

Pokušali smo doći i do zastupnice Rusak, međutim nije se javljala na telefon. U DORH-u doznajemo kako je USKOK zaprimio kaznenu prijavu vezanu za ovaj slučaj i kako će, kao i u svakom drugom slučaju, izvršiti potrebne izvide.

>> Rusak se posvadila s Prgometom, razgovarala je i sa SDP-om

>> Rusak o tvrdnjama o trgovini: To su laži, podbadanja i nemoral